VRK-reeks: Sharks ploeter teen die DragonsDie Sharks en die Dragons pak mekaar in Newport. (Foto: Dragons RFC/Facebook) Die Sharks is ná drie rondtes van dié seisoen se Verenigde Rugbykampioenskap saam met Leinster, die Bulls en Stormers die enigste onoorwonne spanne in die reeks, maar hul vertonings was beslis die onoortuigendste. Die Sharks, wat nog net twee wedstryde gespeel het, het Saterdagaand op Rodney Parade in Newport, Wallis, die Dragons met 20-19 geklop nadat hulle verlede week Zebre van Italië met 42-37 verslaan het. Dis twee oorwinnings weg van die huis af, maar plaas dit in perspektief: Zebre was verlede seisoen laaste op die punteleer met slegs een oorwinning in 18 wedstryde. Die Dragons kon slegs twee oorwinnings behaal en was tweede laaste. Saam kon hulle net drie van 36 wedstryde wen en het hulle ŉ negatiewe punteverskil van 611 punte gehad. Om 62 punte teen hulle aan te teken klink dalk goed, maar om 56 punte teen twee van die sogenaamde melkkoeie af te staan, is mos is geen goeie leesstof nie. Ja, dis twee oorwinnings weg van die huis af en ja, die Skotse skeidsregter Ben Blain sal beslis nie op Sharks se Kerskaartjielys verskyn nie, maar wat het van die aanvallende vermoë van Aphelele Fassi, Werner Kok, Thaakir Abrahams, Ben Tapau en Boete Chamberlain geword? Het die Sharks ook in ŉ groef van hoogskop-en-storm verval? Die Sharks wou Newport voorlangs oordonder en die bal het in die eerste helfte nie een keer by een van die vleuels uitgekom nie. Maar Newport se voorspelers het goeie weerstand gebied; hulle het ŉ hele paar lynstaanballe op die Sharks se ingooie bederf. Hulle het verbasend hul man goed in die skrums gestaan, hoewel Blain en sy twee assistent-skeidsregters oënskynlik nie veel weet wat in die skrums aangaan nie Was dit nie vir ŉ onderskep-drie in die tweede helfte deur die skrumskakel Grant Williams nie, sou die Sharks in alle waarskynlikheid nie gewen het nie. Inteendeel, die Sharks het eers diep in die tweede helfte die voortou geneem nadat die vleuel Thaakir Abrahams afgerond het. Hoekom is daar so min aangeval? ŉ Mens wil nie net klippe gooi nie, maar vrae moet gevra word, veral omdat die franchise tonne talent het en baie spelersdiepte het. * Punte: Sharks 20 (6): Drieë : Grant Williams, Thaakir Abrahams. Doelskoppe: Boeta Chamberlain (2). Strafdoele: Chamberlain (2). Dragons 19 (12): Drieë : Elliot Dee. Doelskop: Will Reed. Strafdoele: Reed (4).